જો કે નૅશનલ પાર્કના મુખ્ય મકાનમાં વૅનમાંથી અમે ઊતરતા હતાં ત્યાં વિશેષ જંગલી મહેમાનના દર્શન થયાં, જે વિશે અમે સપનામાં પણ વિચાર્યું નહોતું. અમારી વૅનથી માત્ર પાંચ ફૂટના અંતરે ચાર શાહુડી વચ્ચે ઘમાસણ યુદ્ધ ચાલતું હતું. અણીદાર તીર જેવાં પીંછાં ઊભાં કરીને અંદરોઅંદર લડાઈ કરતી શાહુડીથી જંગલનાં હિંસક પ્રાણી પણ અંતર બનાવીને રહેતાં હોય છે. ઝઘડાઝઘડી પછી ચારેય શાહુડી ધીમેધીમે નૅશનલ પાર્કના બિલ્ડિંગની કાંટાળી વાડમાંથી જંગલમાં સરકી ગઈ. માત્ર પાંચ ફૂટના અંતરે એક નહીં, ચાર ચાર દુર્લભ પ્રાણીને મળવાનો લહાવો અમારા માટે યાદગાર સંભારણું બની રહ્યો.